Moontlike botsing van belange in Senzo Meyiwa-saakSenzo Meyiwa. (Foto: soccerladuma.co.za) Dit is byna agt jaar sedert die moord op die voormalige Bafana Bafana-kaptein Senzo Meyiwa en die saak sloer steeds. Vier van die vyf beskuldigdes het nou boonop van regsverteenwoordiger verander. Dié regsverteenwoordiger is egter dieselfde persoon wat namens ’n familielid van Meyiwa optree. Muzikawukhulelwa Sibiya, Bongani Sandiso Ntanzi, Mthobisi Prince Mncube en Mthokoziseni Maphisa het Donderdag in die Palm Ridge-landdroshof tydens die voorverhoorverrigtinge aangedui dat hulle adv. Malesela Teffo aangestel het om hulle te verdedig. Teffo het egter ook ’n waaksaamheidsopdrag in die saak namens Meyiwa se broer, Sifiso Meyiwa. Die beskuldigde Mthobisi Prince Mncube tydens ‘n vorige verskyning in die hof. (Foto: Verskaf) AfriForum se privaatvervolgingseenheid, wat tans ’n waaksaamheidsopdrag het namens Meyiwa se ma, Ntombifuthi, en susters Zama en Nomalanga Meyiwa, sê hy vind dit vreemd. “Ons stem saam met die staatsadvokaat, George Baloi, dat daar waarskynlik ’n botsing van belange is en ons grootste bekommernis is dat die skielike verandering van verteenwoordiging die saak waarskynlik nog verder sal vertraag,” sê adv. Gerrie Nel, hoof van AfriForum se privaatvervolgingseenheid. Die betrokke beskuldigdes het boonop aangedui dat hulle ’n spesiale pleit gaan opper. Sibiya, Ntanzi, Mncube en Maphisa staan saam met SifikuhleNkani Ntuli Sifiso tereg op aanklag van moord, poging tot moord, gewapende roof, die besit van vuurwapens sonder ’n lisensie en die besit van ammunisie. Meyiwa is op die aand van 26 Oktober 2014 by sy vriendin, die sangeres Kelly Khumalo, se ma se huis in Vosloorus doodgeskiet. Twee mense het dié betrokke aand by die huis, waar verskeie ander mense teenwoordig was, ingebars. Hulle was gewapen met ŉ vuurwapen en ŉ mes en het geld en selfone geëis. Die beweerde baasbrein in die moord op Meyiwa is tot op hede nog nie aangekla nie. AfriForum se privaatvervolgingseenheid het egter vroeër aangedui dat daar genoeg bewyse is om die baasbrein te vervolg vir wat die eenheid glo ’n huurmoord was.